A.Vəliyev. Hörmətli cənab Sədr, hörmətli millət vəkilləri! Daşınar əmlakın yüklülüyü haqqında qanun layihəsinin konseptual əhəmiyyəti və aktuallığı barədə həm komitədə, həm də plenar iclasda birinci oxunuş zamanı geniş və ətraflı məlumat verilmişdi. Qanun layihəsində kiçik və orta sahibkarların və eləcə də əhalinin digər hissəsinin maliyyə resurslarına çıxışlarının artırılması, həmin resursların daha ucuz və uzunmüddətli cəlb edilməsinə şərait yaradılması, daşınar və daşınmaz əmlakın istifadəsində hazırda mövcud olan maliyyə paradoksunun aradan qaldırılması, eyni daşınar əmlak üzrə məhkəmə mübahisələrinin yaranmasının azaldılması, əmlakını girov qoyan şəxsin həddindən artıq borclanmasının qarşısının alınması və kredit təkliflərinin daha sərfəli olması məqsədini daşıyır. Bununla yanaşı, qanun layihəsi ilə bağlı səslənən fikirlər bir daha göstərdi ki, onun daha da təkmilləşdirilməsinə zərurət var. Bu məqsədlə müzakirələrdə səslənən hər bir fikrə diqqətlə yanaşılmışdır. Nəticədə qanunvericilik təşəbbüsü subyekti ilə razılaşdırmaqla qanun layihəsi ikinci oxunuşa hazırlanmış və müzakirənizə təqdim olunmuşdur. Həmin dəyişiklikləri sizin diqqətinizə çatdırmaq istərdim.